ÚRAD VLÁDY
SLOVENSKEJ REPUBLIKY
   Sekcia vládnej legislatívy

								Na rokovanie vlády SR
								Dňa 28. septembra 2005 
								Materiál č.: 16843/2005  
								K bodu.: 14

S T A N O V I S K O 

k návrhu zákona o bezpečnosti a ochrane zdravia pri práci a o zmene a doplnení niektorých zákonov

I
Návrh zákona o bezpečnosti a ochrane zdravia pri práci  a o zmene a doplnení niektorých zákonov na rokovanie vlády SR predkladá minister práce, sociálnych vecí a rodiny Slovenskej republiky Ľudovít Kaník na základe Plánu legislatívnych úloh vlády Slovenskej republiky na rok 2005.

II

Účelom návrhu zákona je posilniť systémovú komplexnosť právnej úpravy bezpečnosti a ochrany zdravia pri práci, čím sa dôslednejšie zabezpečí bezpečnosť a ochrana zdravia pri práci, vylúčenie alebo zníženie vzniku pracovných úrazov, chorôb z povolania a iných poškodení zdravia z práce. V návrhu zákona sa precizujú ustanovenia zákona implementujúce tie časti ustanovení smernice Rady č. 89/391/EHS o zavádzaní opatrení na podporu zlepšenia bezpečnosti a ochrany zdravia pracovníkov pri práci, ktoré po preskúmaní zákona Národnej rady Slovenskej republiky č. 330/1996 Z. z.  o bezpečnosti a ochrane zdravia pri práci v znení neskorších predpisov odporučilo upraviť generálne riaditeľstvo Európskej komisie pre zamestnanosť a sociálne veci aj so zreteľom na príslušné rozhodnutia Európskeho súdneho dvora. 
Návrh zákona sa na rokovanie vlády SR predkladá so zásadnými rozpormi s Ministerstvom obrany SR, Ministerstvom hospodárstva SR a Úradom jadrového dozoru SR.

III

Legislatívna rada vlády SR návrh zákona prerokovala na svojom zasadnutí dňa 13. septembra 2005 a odporučila návrh zákona dopracovať podľa jej pripomienok a odporúčaní a na rokovanie vlády predložiť nové znenie.
Sekcia vládnej legislatívy konštatuje, že predkladateľ všetky pripomienky a odporúčania Legislatívnej rady vlády SR do návrhu zákona zapracoval (28 pripomienok) a preto odporúča vláde SR návrh zákona schváliť v predloženom znení.

V Bratislave 26. septembra 2005 
Vpracoval : Andrej Sinicyn

								Štefan G r m a n
								generálny riaditeľ
						              sekcie vládnej legislatívy